3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

ผลิตภัณฑ์หลักของบริษัทเป็นเหล็กเส้นเสริมคอนกรีต ที่ผลิตตามมาตรฐานอุตสาหกรรม เลขที่ มอก.
20-2543 สำหรับเหล็กเส้นกลม (Round Steel Bar) โดยมีขนาดเส้นผ่านศูนย์กลาง 6-25 มม.
ซึ่งมีความยาว 10 เมตร, มีชั้นคุณภาพ SR24 และเลขที่ มอก. 24-2536 สำหรับเหล็กเส้นข้ออ้อย
(Deformed Steel Bar) โดยมีขนาดเส้นผ่านศูนย์กลาง 10-40 มม. ซึ่งมีความยาว 10 และ
12 เมตร และประกอบด้วยชั้นคุณภาพ 3 ชั้น SD30 SD40 และ SD50
ซึ่งแตกต่างกันไปตามส่วนประกอบทางเคมีและคุณสมบัติทางกล
ผลิตภัณฑ์เหล็กเส้นเสริมคอนกรีตของบริษัท เป็นวัสดุที่สำคัญในโครงสร้างของงานก่อสร้างทุกชนิดเช่น
งานคานและพื้นอาคาร เสาตอม่อ ถนนคอนกรีต งานเขื่อน เป็นต้น
สำหรับการใช้งานของเหล็กเส้นเสริมคอนกรีตในขนาดต่างๆ ขึ้นอยู่กับวัตถุประสงค์ในการใช้งาน
ขนาดของโครงสร้างของสิ่งปลูกสร้าง ตลอดจนการออกแบบและการคำนวณทางวิศวกรรม

สำหรับสัดส่วนการขายเหล็กเส้นของบริษัท ประกอบด้วยเหล็กเส้นกลมมีสัดส่วนประมาณร้อยละ 30
ของรายได้จากการขาย เหล็กเส้นข้ออ้อยมีสัดส่วนประมาณร้อยละ 70 ของรายได้จากการขาย
ที่เหลือเป็นการขายเศษเหล็กที่เกิดขึ้นจากกระบวนการผลิตเป็นสำคัญ ในส่วนวัตถุดิบหลักของบริษัทคือ
เหล็กแท่งเล็ก (Billet) โดยมากมีขนาดความยาวมาตรฐาน 6 เมตร หน้าตัดกว้างคูณยาว 120
x 120 มม. ถึง 127 x 127 มม. บริษัสั่งนำเข้ามาจากประเทศผู้ผลิตทั่วโลก เช่น
กลุ่มประเทศสหภาพโซเวียต ตุรกี และจีน เป็นต้น เนื่องจากคุณภาพของเหล็กแท่งเล็ก (Billet)
ซึ่งผลิตจากสินแร่เหล็กจะมีคุณภาพที่สม่ำเสมอจึงสามารถควบคุมการสูญเสียได้ดี
ประกอบกับการใช้ระบบลดความร้อนหรือผึ่งเย็นโดยใช้อากาศ (Air Cooling)
ในการลดอุณหภูมิของเหล็กเส้นที่ออกจากแท่นรีดบนเตียงลดอุณหภูมิ (Cooling Bed)
ในกระบวนการผลิต จึงทำให้เนื้อเหล็กมีคุณภาพที่สม่ำเสมอทั่วทั้งเส้นตลอดจนถึงเนื้อเหล็กภายใน

บริษัทให้ความสำคัญกับคุณภาพของสินค้าและกระบวนการผลิต กล่าวคือ
นอกจากจะได้การรับรองคุณภาพตามมาตรฐานผลิตภัณฑ์ มอก. แล้ว
บริษัทยังได้รับการรับรองมาตรฐานการผลิต ISO 9001:2000
(ครบกำหนดต่ออายุครั้งต่อไปเดือนธันวาคม พ.ศ. 2550) จาก สถาบัน WIT Assessment ด้วย
สินค้าของบริษัทจึงเป็นที่ยอมรับจากทั้งผู้ซื้อและผู้ใช้ในวงการอุตสาหกรรมก่อสร้างเป็นอย่างดี

บัตรส่งเสริมการลงทุนจากสำนักงานคณะกรรมการส่งเสริมการลงทุน (บีโอไอ)

บริษัทได้รับการส่งเสริมการลงทุนจากสำนักงานคณะกรรมการส่งเสริมการลงทุน (บีโอไอ)
โดยมีสาระสำคัญและระยะเวลาที่ได้รับบัตรส่งเสริมดังต่อไปนี้

“บัตรส่งเสริมการลงทุนเลขที่ 1186/2538 ลงวันที่ 30 มีนาคม พ.ศ. 2538”

บริษัทได้รับส่งเสริมการลงทุนในกิจการผลิตเหล็กเส้นกลม
และเหล็กเส้นข้ออ้อยซึ่งเป็นกิจการประเภท 2.16 การผลิตเหล็กเส้น ตามบัตรส่งเสริมที่
1186/2538 ลงวันที่ 30 มีนาคม พ.ศ. 2538 เปิดดำเนินการผลิตได้ตั้งแต่วันที่ 17 สิงหาคม
พ.ศ. 2539 และฉบับแก้ไขเพิ่มเติมที่ 5204/2539 ลงวันที่ 9 กันยายน พ.ศ. 2539
และเริ่มรับสิทธิประโยชน์ตั้งแต่วันที่ 26 สิงหาคม 2539
ทั้งนี้สิทธิประโยชน์ที่บริษัทยังคงได้รับอยู่มีรายละเอียดดังนี้

-   ได้รับการลดหย่อนภาษีเงินได้นิติบุคคลในอัตราร้อยละ 50 ของอัตราปกติเป็นเวลา 5
    ปีหลังจากสิ้นสุดการได้รับการยกเว้นภาษีนิติบุคคล โดยจะสิ้นสุดในวันที่ 25 สิงหาคม พ.ศ.
    2552

-   ได้รับอนุญาตให้หักค่าขนส่ง ค่าไฟฟ้า และค่าประปา เป็นค่าใช่จ่ายในอัตรา 2
    เท่าของค่าใช้จ่ายดังกล่าวที่จ่ายจริงเป็นระยะเวลา 10 ปี
    นับแต่วันที่เริ่มมีรายได้จากการประกอบกิจการนั้น โดยจะสิ้นสุดการได้รับสิทธิประโยชน์ในวันที่
    25 สิงหาคม พ.ศ. 2549

-   ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละ 25
    ของเงินลงทุน นอกเหนือไปจากการหักค่าเสื่อมราคาตามปกติ
    โดยจะสิ้นสุดการได้รับสิทธิประโยชน์ในวันที่ 25 สิงหาคม พ.ศ. 2549

-   ได้รับอนุญาตให้หักเงินได้พึงประเมินเป็นจำนวนเท่ากับร้อยละ 5
    ของรายได้ที่เพิ่มขึ้นจากปีก่อนจากการส่งออกสินค้า เป็นระยะเวลา 10 ปี
    นับแต่วันที่มีรายได้จากการประกอบกิจการนั้น ทั้งนี้รายได้จากการส่งออกของปีนั้นๆ
    จะต้องไม่ต่ำกว่ารายได้จากการส่งออกเฉลี่ยของ 3 ปีย้อนหลัง ยกเว้น 2 ปีแรก
    โดยจะสิ้นสุดการได้รับสิทธิประโยชน์ในวันที่ 25 สิงหาคม พ.ศ. 2549

-   ได้รับอนุญาตให้นำคนต่างด้าวซึ่งเป็นช่างฝีมือผู้ชำนาญการกับคู่สมรสและบุคคลซึ่งอยู่ในอุปการะของบุคคลทั้ง
    2
    ประเภทนี้เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร
    และอนุญาตทำงานเฉพาะตำแหน่งหน้าที่การทำงานที่คณะกรรมการให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

  3.2 การตลาดและภาวะการแข่งขัน

3.2.1 นโยบายและลักษณะการตลาดของบริษัท

กลยุทธ์การตลาดและการแข่งขันของบริษัท

บริษัทมีนโยบายการตลาดที่ต้องการสร้างส่วนแบ่งการตลาดเพื่อรักษาระดับการผลิตให้เกิดการประหยัดต่อขนาด
(Economy of Scale)
และใช้นโยบายในเรื่องของการควบคุมคุณภาพสินค้าด้วยการดูแลรักษาและปรับปรุงเครื่องจักรตลอดจนเทคโนโลยีในการผลิต
เพื่อให้สินค้าที่ผลิตได้มีคุณภาพที่สม่ำเสมอ พร้อมกับลดการสูญเสียและความผิดพลาดในการผลิต

กลยุทธ์ทางการตลาดที่สำคัญของบริษัทในการผลิตและจัดจำหน่ายเหล็กเส้นข้ออ้อยและเหล็กเส้นกลมของบริษัท
ได้แก่

-   เน้นการมีชนิดและขนาดสินค้าที่ครบถ้วนตามความต้องการของตลาด
    จากความยืดหยุ่นในการผลิตที่สามารถสับเปลี่ยนการผลิตสินค้าต่างขนาดและชั้นคุณภาพได้ภายในระยะเวลาอันสั้น
    ทำให้บริษัทมีสินค้าในสต็อคครบทุกขนาดและชั้นคุณภาพตามความต้องการ
    เพิ่มความสะดวกในการสั่งซื้อสินค้าของลูกค้า ณ ที่แห่งเดียว

-   รักษาชื่อเสียงในการเป็นผู้ผลิตที่นำเสนอสินค้าที่มีคุณภาพ
    นอกจากได้รับการรับรองคุณภาพตามมาตรฐานผลิตภัณฑ์อุตสาหกรรม (มอก.)
    จากสำนักงานมาตรฐานผลิตภัณฑ์อุตสาหกรรมแห่งประเทศไทย (สมอ.) แล้ว
    สินค้าของบริษัทยังได้รับการทดสอบจากบริษัทก่อสร้างขนาดใหญ่ๆ
    จนเป็นที่ยอมรับมาอย่างต่อเนื่อง

-   ความรวดเร็วและความตรงต่อเวลาในการจัดส่งสินค้า
    ถือเป็นหัวใจทางด้านการบริการลูกค้าเพื่อให้ได้สินค้าตามกำหนดเวลา
    บริษัทจึงรับเป็นธุระจัดหาบริษัทขนส่งเพื่อรองรับการส่งสินค้าทั่วประเทศ
    ทำให้ลูกค้าไม่ต้องเสียเวลาในการติดต่อว่าจ้างขนส่งอีกทอดหนึ่ง
    การว่าจ้างรวมกันในปริมาณที่มากก็ทำให้ได้เงื่อนไขการบริการที่ดีขึ้น

-   การตั้งราคาที่เหมาะสมโดยคำนึงถึงสภาวะตลาดและการแข่งขัน
    ทำให้ลูกค้าสามารถตัดสินใจซื้อสินค้าของบริษัทได้อย่างรวดเร็ว

-   สร้างความสัมพันธ์ที่ดีกับตัวแทนจำหน่ายของบริษัท
    เพื่อสร้างความมั่นใจว่าสินค้าของบริษัทสามารถจำหน่ายได้อย่างทั่วถึงและมีประสิทธิภาพ

กลุ่มลูกค้าเป้าหมายของบริษัท

กลุ่มลูกค้าเป้าหมายของบริษัทสามารถแบ่งได้เป็น 2 กลุ่ม ดังนี้

-   โดยผ่านตัวแทนจำหน่าย ได้แก่ ยี่ปั๊ว
    หรือบริษัทผู้ค้าส่งเหล็กขนาดใหญ่ทั้งในกรุงเทพมหานครและต่างจังหวัด
    กลุ่มนี้จะมียอดสั่งซื้อจากบริษัทคิดเป็นสัดส่วนถึงประมาณร้อยละ 80-90
    และมีคำสั่งซื้อเป็นประจำทุกๆ เดือน เงื่อนไขการสั่งซื้อส่วนใหญ่เป็นการชำระเมื่อรับสินค้า
    และแบบมีเครดิตเทอมที่มีการค้ำประกันจากสถาบันการเงิน
    ทั้งนี้ส่วนใหญ่เป็นลูกค้าที่ติดต่อค้าขายกันมานานแล้วและมีความสัมพันธ์ที่ดี
    เกือบทั้งหมดเป็นผู้ค้าส่งที่มีศักยภาพในการกระจายสินค้าของบริษัทไปยังผู้บริโภคได้อย่างมีประสิทธิภาพ
    ไม่ว่าจะเป็นการใช้งานในโครงการของภาครัฐ ผู้รับเหมา บริษัทพัฒนาอสังหาริมทรัพย์
    ตลอดจนส่งออกไปยังประเทศเพื่อนบ้านบางส่วน

-   ร้านค้ารายย่อย ผู้รับเหมาหรือผู้ประกอบการอสังหาริมทรัพย์
    กลุ่มนี้มีทั้งที่อยู่ในพื้นที่ใกล้กับที่ตั้งของโรงงานในจังหวัดประจวบคีรีขันธ์และจังหวัดอื่นๆ
    ในภาคใต้ รวมทั้งมีบางส่วนกระจายอยู่ทั่วไปในเขตกรุงเทพมหานครและจังหวัดอื่นๆ
    บริษัทมีนโยบายที่จะใช้เงื่อนไขทางการค้าแบบระมัดระวังเกี่ยวกับการชำระเงินของลูกค้ากลุ่มนี้
    การขยายตลาดในกลุ่มนี้มีต้นทุนดำเนินงานที่สูงกว่ากลุ่มแรกแต่ก็สามารถขายสินค้าได้ในราคาที่สูงกว่าเป็นการทดแทน
    และบริษัทยังได้รับข้อมูลสะท้อนกลับเกี่ยวกับคุณภาพและความต้องการใช้งานจากตัวสินค้าได้มากกว่า

[]

โดยบริษัทมีสัดส่วนการจำหน่ายผ่านกลุ่มลูกค้าตัวแทนจำหน่ายในกรุงเทพฯมีสัดส่วนมากที่สุดร้อยละ
85-95 โดยช่องทางการจัดจำหน่ายในกรุงเทพฯนี้มีปริมาณการจำหน่ายเหล็กเส้นรวมประมาณ
ร้อยละ 80-95 ของปริมาณการขายเหล็กเส้นทั้งหมดในประเทศ
เนื่องจากกลุ่มลูกค้าตัวแทนจำหน่ายในกรุงเทพจะมีฐานลูกค้าที่ครอบคลุมทั้งกลุ่มลูกค้าตัวแทนจำหน่ายในต่างจังหวัด
บริษัทรับเหมาก่อสร้าง และลูกค้ารายย่อย
เพราะฉะนั้นผู้ผลิตเหล็กเส้นทุกรายจะพยายามขายสินค้าผ่านทางกลุ่มลูกค้านี้เป็นอันดับแรกเนื่องจากทางบริษัทสามารถลดภาระการเก็บสินค้าคงคลัง
การทำการตลาด และการให้เครดิตลูกค้า
ดังนั้นถ้าบริษัทสามารถรักษาระดับหรือเพิ่มปริมาณการสั่งซื้อกับกลุ่มลูกค้าตัวแทนจำหน่ายในกรุงเทพนี้ได้ก็เท่ากับเป็นการป้องกันและเพิ่มส่วนแบ่งตลาดรวมได้เช่นกัน
แต่ในขณะเดียวกันทางบริษัทก็พยายามเพิ่มสัดส่วนในช่องทางการจัดจำหน่ายอื่นเช่นกัน
ซึ่งการเพิ่มสัดส่วนในสองกลุ่มหลังทางบริษัท จะต้องดำเนินการอย่างระมัดระวังอย่างมาก
เนื่องจากตัวแทนจำหน่ายในต่างจังหวัดและผู้รับเหมาบางรายเป็นลูกค้าของกลุ่มตัวแทนจำหน่ายในกรุงเทพอยู่แล้ว
ดังนั้นการขายสินค้าให้กับผู้จัดจำหน่ายดังกล่าวอาจเกิดผลเสียมากกว่าผลดี
ดังนั้นการขยายช่องทางการจำหน่ายในกลุ่มดังกล่าวทางบริษัทจะดำเนินการอย่างระมัดระวังอย่างมากเพื่อไม่ให้บริษัทได้รับผลกระทบและได้รับประโยชน์สูงสุด

ในอุตสาหกรรมเหล็กเส้นตัวแทนจำหน่ายหนึ่งรายจะสั่งสินค้าจากผู้ผลิตหลายรายเพื่อเพิ่มอำนาจต่อรองรวมถึงลดความเสี่ยงจากความผันผวนจากการขาดแคลนสินค้า
และตัวแทนแต่ละรายจะพยายามสต็อกสินค้าให้มีความหลากหลายตามความต้องการของกลุ่มลูกค้าของตนเป็นหลักเพื่อที่จะตอบสนองความต้องการของลูกค้าได้อย่างรวดเร็วและรักษาฐานลูกค้าของตนเนื่องจากในอุตสาหกรรมเหล็กเส้นมีการแข่งขันกันพอ

สมควรโดยเฉพาะลูกค้าโครงการ
แต่อย่างไรก็ตามบริษัทสามารถรักษาอำนาจการต่อรองและตัวแทนจำหน่าย

ต่างๆไว้ได้เนื่องจากบริษัทมีผลิตภัณฑ์ที่หลากหลายและสามารถตอบสนองได้อย่างรวดเร็วด้วยกำลังการผลิตที่สูงรวมถึงการบริการส่งสินค้าถึงมือลูกค้า
สำหรับรายชื่อตัวแทนจำหน่ายที่สำคัญของบริษัทประกอบด้วย บริษัท เจ.เอส.วัฒนา จำกัด, บริษัท
คิมจั๊วสตีล จำกัด, บริษัท กิมเฮงเส็งเหล็กกล้า จำกัด, บริษัท พี.โอเวอร์ซีสตีล จำกัด, และบริษัท
ที.เค.เอ็ม จำกัด เป็นต้น

นโยบายราคา

ในสภาวะการค้าปกติ บริษัทใช้วิธีการกำหนดโครงสร้างราคาแบบต้นทุนบวกส่วนเพิ่ม (Cost Plus
Margin) และในสภาวะที่มีการแข่งขันรุนแรง
บริษัทจะใช้นโยบายการตั้งราคาโดยอิงตามราคาตลาด และหากมีการตัดราคากันอย่างรุนแรง
บริษัทอาจพิจารณาลดจำนวนขายลงเพื่อหลีกเลี่ยงสงครามราคา
อย่างไรก็ตามในการเสนอราคาขั้นสุดท้ายกับลูกค้าแต่ละราย
บริษัทอาจมีเงื่อนไขทางการค้าที่แตกต่างกันได้ เช่น พิจารณาตามจำนวนที่สั่งซื้อ
ระยะเวลาการชำระเงิน ความเสี่ยงในการได้รับชำระเงิน
ตลอดจนขึ้นอยู่กับการบริหารเงินสดของบริษัทเอง

3.2.2 ภาวะอุตสาหกรรมและการแข่งขัน

ภาพรวมอุตสาหกรรมเหล็กเส้นในประเทศไทย

อุตสาหกรรมเหล็กเส้นเป็นอุตสาหกรรมที่มีความสัมพันธ์กับอุตสาหกรรมการก่อสร้างเป็นสำคัญ
ในสภาวะที่เศรษฐกิจของประเทศมีการขยายตัวสูง
โดยเฉพาะทางด้านการลงทุนทั้งจากภาครัฐและเอกชนในโครงการต่างๆ ไม่ว่าจะเป็นภาคที่อยู่อาศัย
พาณิชยกรรม อุตสาหกรรม ระบบสาธารณูปโภคต่างๆ เขื่อนและระบบชลประทาน
ตลอดจนการปรับปรุงและซ่อมแซมอาคารสิ่งก่อสร้าง
ล้วนแล้วแต่ส่งผลต่อเนื่องผ่านอุตสาหกรรมการก่อสร้างมายังอุตสาหกรรมเหล็กเส้นอย่างเด่นชัด
ในทางกลับกัน หากอุตสาหกรรมก่อสร้างได้รับผลเสียจากสภาะวะเศรษฐกิจ
ก็ย่อมจะส่งผลถึงอุตสาหกรรมเหล็กเส้นอย่างยากที่จะหลีกเลี่ยงได้
การคาดเดาอุปสงค์ของเหล็กเส้นจึงอาจทำได้จากการคาดหมายสภาวะเศรษฐกิจของประเทศ
รวมถึงแนวนโยบายของภาครัฐที่เกี่ยวกับการจับจ่ายใช้สอยและโครงการลงทุนก่อสร้าง

ในปี 2548
รัฐได้ประกาศแผนโครงการลงทุนก่อสร้างขนาดใหญ่หลายโครงการที่มีมูลค่ารวมกันนับล้านล้านบาท
ซึ่งคาดกันว่าจะส่งผลดีอย่างมากต่อสภาวะเศรษฐกิจและอุตสาหกรรมก่อสร้าง
ตลอดจนอุตสาหกรรมต่อเนื่องอื่นๆ รวมทั้งสินค้าเหล็กเส้น
ได้มีการประกาศระยะเวลาดำเนินการซึ่งก็มีการคาดหมายถึงระยะเวลาที่จะส่งผลดีต่อภาคเศรษฐกิจต่างๆ
ถึงแม้ว่าจะมีข้อสงสัยถึงความเป็นไปได้ของโครงการเกี่ยวกับความยากลำบากในการจัดหาเงินลงทุน
สิ่งที่เกิดขึ้นก็คือผู้ประกอบการต่างก็มีการสะสมสินค้าคงคลังเพื่อเตรียมรองรับโครงการดังกล่าวเนื่องจากเชื่อว่าราคาวัสดุก่อสร้างในประเทศจะปรับตัวสูงขึ้นตามความต้องการใช้ที่เพิ่มขึ้น
หากแต่เมื่อเกิดความล่าช้าของแผนในทางปฏิบัติด้วยหลายสาเหตุ
ซึ่งทำให้ไม่สามารถกำหนดแน่ชัดได้ว่าจะมีการเปลี่ยนแปลงยอดเงินลงทุนหรือไม่และจะเริ่มต้นโครงการได้เมื่อใด
จึงส่งผลให้เกิดสภาวะที่ผู้ประกอบการมีสินค้าคงคลังที่สูงและต้องใช้เงินทุนหมุนเวียนจำนวนมาก
อีกทั้งในระยะต่อมาที่เมื่อระดับอุปสงค์และยอดขายไม่เป็นไปตามที่คาดหมาย
ขณะเดียวกันผู้ประกอบการแต่ละรายต่างก็พยายามที่จะระบายสินค้าคงคลังของตนออกมาเพื่อรักษาสภาพคล่องในการดำเนินกิจการ
ประกอบกับสภาวะความผันผวนของราคาเหล็กโลกในราวเดือนพฤษภาคม 2548
อันสืบเนื่องมาจากปริมาณสินค้าเหล็กที่ผลิตได้ในประเทศจีนมีเกินกว่าความต้องการบริโภคจนมีเหลือเป็นยอดส่งออกสุทธิเป็นครั้งแรก
กดดันให้ระดับราคาเหล็กโลกและระดับราคาเหล็กเส้นในประเทศอ่อนตัวลงอย่างรวดเร็วและรุนแรง
จนถึงระดับที่ต่ำกว่าราคาทุนที่จัดหาเข้ามากันก่อนหน้านี้

[]

จากกราฟด้านบนจะเห็นว่าแนวโน้มของระดับราคาเหล็กแท่งเล็ก (Billet)
และราคาเหล็กเส้นมีแนวโน้มที่สูงขึ้นอย่างชัดเจนจากปี 2546 จนถึงช่วงต้นปี 2548
แล้วจึงอ่อนตัวลงอย่างต่อเนื่อง
โดยที่ระดับราคาเหล็กเส้นในช่วงปลายปีลดต่ำลงกว่าในช่วงเดียวกันของปีก่อนถึงกว่าร้อยละ 50

เหล็กเส้นเป็นสินค้าที่ได้รับการตรวจติดตามจากภาครัฐอยู่อย่างสม่ำเสมอ
ผู้ประกอบการต้องรายงานปริมาณสินค้าสำเร็จรูปคงเหลือ สถานที่เก็บ ต้นทุนการผลิต
ราคาและขนาดที่ขายหน้าโรงงานเป็นรายเดือน
เพื่อป้องกันการกักตุนสินค้าของผู้ผลิตและตัวแทนจำหน่าย
พร้อมทั้งมีการประชุมร่วมกับภาคเอกชนเป็นระยะเพื่อประกาศราคาแนะนำหน้าโรงงานและขายปลีกในแต่ละเดือน

ปริมาณการผลิตเหล็กเส้นในประเทศในช่วง 5 ปีที่ผ่านมา
จากการรวบรวมข้อมูลและประมาณการของบริษัทเองมีการเติบโตขึ้นอย่างต่อเนื่อง
จากการขยายตัวของเศรษฐกิจภายหลังวิกฤติเศรษฐกิจในปี 2540
ทำให้มีการขยายการลงทุนก่อสร้างเพิ่มขึ้นของทั้งภาครัฐและเอกชนเพื่อปรับปรุงสาธารณูปโภค
ที่อยู่อาศัย โรงงาน และสิ่งปลูกสร้างต่างๆ และสำหรับปริมาณการผลิตเหล็กเส้นในปี 2548
มีการปรับตัวลดลงเล็กน้อยเนื่องจากสภาวะความผันผวนของตลาดเหล็กทั้งของโลกและภายในประเทศ
ผู้ค้าและผู้ผลิตจึงชะลอการสั่งซื้อใหม่ และลดระดับการถือครองสินค้าคงเหลือให้น้อยลง

+----------------------+----------------------+-----------------------+
| ปี                    | ปริมาณการผลิต          | การขยายตัว             |
|                      |                      |                       |
|                      | (ล้านตัน)              | (%)                   |
+----------------------+----------------------+-----------------------+
| 2544                 | 2.0                  |                       |
+----------------------+----------------------+-----------------------+
| 2545                 | 2.4                  | 20%                   |
+----------------------+----------------------+-----------------------+
| 2546                 | 2.7                  | 13%                   |
+----------------------+----------------------+-----------------------+
| 2547                 | 3.2                  | 19%                   |
+----------------------+----------------------+-----------------------+
| 2548                 | 3.1                  | -3%                   |
+----------------------+----------------------+-----------------------+

ภาวะ การแข่งขัน

ถึงแม้ว่าปริมาณการผลิตเหล็กเส้นในประเทศจะเพิ่มสูงขึ้นอย่างต่อเนื่องมาหลายปี
แต่ก็ยังคงมีกำลังการผลิตบางส่วนเหลืออยู่
อีกทั้งสินค้ามีลักษณะที่ไม่แตกต่างกันในด้านรูปแบบหรือคุณภาพอย่างมีนัยสำคัญ
การแข่งขันจึงมุ่งไปที่กลยุทธ์ทางด้านราคาและเงื่อนไขทางการค้า
ตลอดจนความสัมพันธ์ที่ดีกับช่องทางการจัดจำหน่าย
ผู้ผลิตและผู้ค้าจึงยังคงมีอำนาจในการต่อรองกับผู้บริโภคที่ค่อนข้างจำกัด

ราคาเหล็กเส้นในประเทศในปัจจุบัน
มีกรมการค้าภายในประชุมร่วมกับผู้ผลิตเพื่อประกาศราคาแนะนำ
ตลอดจนกำหนดให้ผู้ผลิตและผู้ค้าต้องรายงานต้นทุนที่สำคัญและปริมาณและสถานที่จัดเก็บสินค้าคงเหลือเป็นประจำทุกเดือน
อย่างไรก็ตาม ราคาสินค้าที่ขายอยู่จริงในช่วงปี 2548 ที่ผ่านมา
มีระดับที่ต่ำกว่าระดับราคาแนะนำอยู่ค่อนข้างมากถึงแม้ว่าต้นทุนการผลิตจะยังคงอยู่ในระดับที่สูงตามราคาวัตถุดิบก็ตาม
ทั้งนี้เนื่องจากอุปสงค์ในตลาดค่อนข้างทรงตัว
ในขณะที่ผู้ผลิตและผู้ค้าต่างก็มีการตอบสนองอุปสงค์ด้วยการระบายสินค้าคงเหลือที่จัดเก็บไว้ก่อนหน้านี้และลดการผลิตสินค้าใหม่ลงเพื่อประหยัดเงินทุนหมุนเวียน

ความสัมพันธ์ที่ดีกับช่องทางการจัดจำหน่าย ตลอดจนการเสนอเงื่อนไขทางการค้าที่หลากหลาย
ถือเป็นกลยุทธ์ที่ผู้ผลิตทุกรายต่างให้ความสำคัญเป็นอย่างมาก
บริษัทมีความระมัดระวังในการใช้ช่องทางจำหน่ายโดยเฉพาะในกลุ่มรายย่อย
เพื่อไม่ให้ทับซ้อนกับช่องทางของตัวแทนจำหน่ายของบริษัทเอง
ขณะเดียวกันก็มีความจำเป็นที่จะต้องเพิ่มช่องทางจำหน่ายและนำเสนอเงื่อนไขทางการค้าที่เหมาะสม
เพื่อการกระจายสินค้าอย่างมีประสิทธิภาพมากขึ้น

3.2.3 การจัดหาผลิตภัณฑ์หรือบริการ

รายละเอียดที่ตั้งโรงงาน

ปัจจุบันบริษัทมีโรงงานรีดทั้งสิ้น 2 โรงงานซึ่งมีพื้นที่รวมกันทั้งสิ้น 24,000 ตารางเมตร
ตั้งอยู่ในบริเวณเดียวกัน ณ เลขที่ 8 หมู่ที่ 7 ตำบลแม่รำพึง อำเภอบางสะพาน
จังหวัดประจวบคีรีขันธ์ บริษัทแยกการผลิตในแต่ละโรงงานตามขนาดของเหล็กเส้นที่รีด
โดยโรงงานรีดแรกทางบริษัทจะใช้รีดเหล็กเส้นขนาด 6-40 มม.
และโรงงานรีดที่สองจะใช้รีดเหล็กเส้นขนาดขนาด 9-16 มม.
โรงงานรีดทั้งสองสามารถรีดเหล็กเส้นข้ออ้อยและเหล็กเส้นกลม โดยทางบริษัทมีกำลังการผลิต
720,000 ตันต่อปี โรงงานรีดแต่ละโรงของบริษัทมีรายละเอียดดังตารางข้างล่างนี้

รายละเอียดเกี่ยวกับโรงงานรีดแต่ละโรงงานรีดของบริษัท (ณ วันที่ 31 ธันวาคม 2548)

+----------+-------------+-----------------+--------------------------+
| โรงงาน   | พื้นที่         | ขั้นตอนการผลิต     | เครื่องจักร / สายการผลิต     |
|          | (ตารางเมตร) |                 |                          |
+----------+-------------+-----------------+--------------------------+
| โ        | 12,000      | -การเพิ่มความ     | -เตาประเภท Reheating     |
| รงงานรีดที่ |             | ร้อนให้เหล็กแท่งเล็ก | Furnace แบบ Pusher Type  |
| 1        |             | (Billet)        | ขนาด 70 ตัน/ชม.           |
|          |             |                 |                          |
|          |             | -การรีดเหล็ก      | - เครื่องรีด Roughing Mill  |
|          |             |                 | จำนวน 7 แท่น              |
|          |             | -การลดอุณหภูมิของ  |                          |
|          |             | หล็กเส้นที่รีดแล้ว    | -เครื่องรีด Intermediate    |
|          |             |                 | Mill จำนวน 2 แท่น         |
|          |             | - การมัดเหล็กเส้น  |                          |
|          |             |                 | - เครื่องรีด Finishing Mill |
|          |             |                 | จำนวน 2 แท่น              |
|          |             |                 |                          |
|          |             |                 | -แท่นลดอุณหภูมิเหล็กเส้น       |
|          |             |                 | (Cooling Bed)            |
+----------+-------------+-----------------+--------------------------+
| โ        |             |                 | -เครื่องรีด Finishing Mill: |
| รงงานรีดที่ |             |                 | Block Mill               |
| 1        |             |                 |                          |
| (ส่ว      |             |                 | -แท่นลดอุณหภูมิเหล็กเส้น       |
| นต่อขยาย) |             |                 | (Cooling Bed)            |
+----------+-------------+-----------------+--------------------------+
| โ        | 12,000      | -การเพิ่มความ     | -เตาประเภท Reheating     |
| รงงานรีดที่ |             | ร้อนให้เหล็กแท่งเล็ก | Furnace แบบ Pusher Type  |
| 2        |             | (Billet)        | ขนาด 55 ตัน/ชม.           |
|          |             |                 |                          |
|          |             | - การรีดเหล็ก     | - เครื่องรีด Roughing Mill  |
|          |             |                 | จำนวน 7 แท่น              |
|          |             | -การลดอุณหภูมิของ  |                          |
|          |             | เหล็กเส้นที่รีดแล้ว   | - เครื่องรีด Intermediate   |
|          |             |                 | Mill จำนวน 4 แท่น         |
|          |             | - การมัดเหล็กเส้น  |                          |
|          |             |                 | - เครื่องรีด Finishing Mill |
|          |             |                 | จำนวน 12 แท่น             |
|          |             |                 |                          |
|          |             |                 | - แท่นลดอุณหภูมิเหล็กเส้น      |
|          |             |                 | (Cooling Bed)            |
+----------+-------------+-----------------+--------------------------+

ตารางแสดงกำลังการผลิตสูงสุดและปริมาณการผลิตของบริษัทในช่วง 3 ปีที่ผ่านมา เป็นดังนี้

  ------------------------------- ------------- ------------- -------------
                                  2546          2547          2548

  จำนวนเครื่องจักรทั้งหมด              2             2             2

  กำลังการผลิตสูงสุด (ตัน/ปี)*          720,000       720,000       720,000

  ปริมาณการผลิตจริง (ตัน/ปี)**         270,459       377,838       267,910

  การใช้กำลังการผลิตจริง (%)          38            52            37

  อัตราการเพิ่มของปริมาณการผลิต (%)    -19.15        39.70         -29.09
  ------------------------------- ------------- ------------- -------------

หมายเหตุ *กำลังการผลิตสูงสุดที่คำนวณบนพื้นฐานทางวิศวกรรม
ด้วยสมมุติฐานการสับเปลี่ยนเหล็กเส้นขนาดต่างๆ คละกันไป อย่างไรก็ตาม
ปัจจุบันเน้นการทำตลาดและผลิตสินค้าขนาดกลางและเล็กซึ่งใช้ระยะเวลาการผลิตต่อหน่วยมากกว่า
อัตราการใช้กำลังการผลิตในปัจจุบันจึงถือได้ว่าอยู่ในระดับสูงจนได้ "การประหยัดจากขนาด"

**ปริมาณการผลิตรวมของสินค้าทุกประเภท

ขบวนการผลิตสินค้า

ขบวนการผลิตของบริษัทเริ่มจากการเผาเพื่อเพิ่มอุณหภูมิให้กับเหล็กแท่งเล็ก (Billet) จนถึง
1,200 องศาเซลเซียส จากนั้นก็เริ่มขบวนการรีด
โดยนำเหล็กแท่งวิ่งผ่านแท่นรีดซึ่งจำนวนแท่นรีดขึ้นอยู่กับขนาดของเหล็กเส้นที่ทางบริษัทต้องการ
จากนั้นจะนำเหล็กเส้นที่รีดตามขนาดที่ต้องการแล้วมาทำให้เย็นลงโดยใช้วิธี Air Cooling
ซึ่งจะทำให้เหล็กเส้นมีคุณภาพที่สม่ำเสมอทั่วทั้งเส้นและมีคุณสมบัติทางกล
แล้วจึงทำการแยกบรรจุเพื่อจัดเก็บหรือเตรียมจัดส่งให้ลูกค้า
สำหรับการปรับเปลี่ยนสายการผลิตเพื่อผลิตเหล็กเส้นต่างขนาดหรือต่างชั้นคุณภาพนั้น
บริษัทสามารถปรับเปลี่ยนได้อย่างรวดเร็วโดยใช้เวลาประมาณ 2-4
ชั่วโมงจึงนับเป็นขบวนการผลิตที่มีความยืดหยุ่นสูงมากรายหนึ่ง
รายละเอียดการผลิตแสดงอยู่ในแผนภูมิข้างล่างนี้

Process of Steel Bar Rolling Mill

วัตถุดิบและผู้จัดจำหน่ายวัตถุดิบ

เหล็กแท่งเล็ก (Billet) เป็นวัตถุดิบที่สำคัญของการผลิตเหล็กเส้น มีมูลค่าคิดเป็นร้อยละ 90-95
ของต้นทุนการผลิตทั้งหมด เนื่องจากกระบวนการผลิตของบริษัทเริ่มต้นจากการนำเหล็กแท่งเล็ก
(Billet) มาเพิ่มอุณหภูมิและรีดเหล็กแท่งเล็กที่เพิ่มอุณหภูมิแล้วให้เป็นเหล็กเส้นตามขนาดที่ต้องการ
แต่อย่างไรก็ตามเนื่องจากเหล็กเส้นของบริษัทมีหลายชั้นคุณภาพ ดั้งนั้นคุณสมบัติของเหล็กแท่งเล็ก
(Billet) จึงแตกต่างกันตามชนิดของผลิตภัณฑ์

เนื่องจากผลิตภัณฑ์ของบริษัทจะเน้นในเรื่องคุณภาพ
ดังนั้นบริษัทจึงมีนโยบายในการจัดหาเหล็กแท่งเล็ก (Billet)
โดยการนำเข้ามาจากต่างประเทศทั่วโลก
เพื่อลดความเสี่ยงจากความผันผวนในกรณีขาดแคลนวัตถุดิบโดยบริษัทจะจัดซื้อจากประเทศต่างๆ เช่น
กลุ่มสหภาพโซเวียต (CIS) ตุรกี และจีน เป็นต้น
นอกจากนี้ทางบริษัทยังได้เปรียบในแง่ของต้นทุนเพราะสามารถสั่งซื้อวัตถุดิบได้ครั้งละจำนวนมากผ่านการขนส่งโดยเรือเดินทะเลขนาดใหญ่เพื่อมาขึ้นที่ท่าเรือประจวบซึ่งตั้งอยู่ห่างจากโรงงานเพียง
4 กิโลเมตร นอกจากนี้ในการสั่งซื้อวัตถุดิบ
ยังสามารถอ้างอิงปริมาณกับทางกลุ่มสหวิริยาที่มีการสั่งซื้อวัตถุดิบเหล็กประเภทต่างๆ (Slab,
Billet, Bloom) ในปริมาณที่สูง เพื่อเพิ่มอำนาจในการต่อรองราคาและเงื่อนไขการค้า

ภาพรวมอุตสาหกรรมเหล็กแท่งเล็ก (Billet)

ในปี 2548 ที่ผ่านมา
ราคาเหล็กแท่งเล็กในตลาดโลกมีความผันผวนเป็นอย่างมากอย่างที่ไม่เคยปรากฏมาก่อน
โดยเฉพาะตั้งแต่ไตรมาสสองของปี 2548 ราคาตลาดเหล็กโลกเกิดการอ่อนตัวลงอย่างฉับพลัน ทั้งนี้
เนื่องจากประเทศจีน ซึ่งเป็นทั้งผู้ผลิตและผู้บริโภครายใหญ่ที่สุดของโลก โดยมีสัดส่วนประมาณ 1 ใน
3 ของปริมาณการผลิตและการบริโภคเหล็กทั้งหมดของโลก
ต้องเผชิญกับปัญหากำลังการผลิตที่เกินความต้องการภายในประเทศ
ทำให้ต้องลดการนำเข้าและหันมาส่งออกมากขึ้นเพื่อแก้ไขปัญหา
ส่งผลให้ระดับราคาตลาดเหล็กโลกปรับตัวอย่างรุนแรงและต่อเนื่อง

กราฟแสดงการเคลื่อนไหวของราคาเหล็กแท่งในตลาดโลกสำหรับปี 2548 (หน่วย :
ดอลลาร์สหรัฐ)

[]

ที่มา: สถาบันเหล็กและเหล็กกล้าแห่งประเทศไทย

ผลกระทบต่อสิ่งแวดล้อม

บริษัทได้รับความเห็นชอบในรายงานผลกระทบสิ่งแวดล้อมจากคณะกรรมการสิ่งแวดล้อมแห่งชาติเมื่อวันที่
15 กรกฎาคม 2539
ว่าทางบริษัทได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบคุณภาพสิ่งแวดล้อมมาโดยตลอดอย่างเคร่งครัด
สำหรับรายละเอียดรายการตรวจสอบสิ่งแวดล้อม ณ วันที่ 31 ธันวาคม 2548
มีผลการตรวจสอบผ่านตามมาตรฐานของกรมโรงงานและคณะกรรมการสิ่งแวดล้อมแห่งชาติ
โดยมีรายละเอียดตามตารางข้างล่างนี้

+---------------------------+------------+---------------+------------+
| มาตรการที่ติดตามตรวจสอบ      | พารามิเตอร์  | ค่ามาตรฐาน     | ผ          |
|                           |            |               | ลการตรวจวัด |
+===========================+============+===============+============+
| 1.คุณภาพอากาศในบรรยากาศ    | - TSP      | ไม่เกิน 0.33    | 0.039 –    |
|                           |            | mg/m³         | 0.059      |
+---------------------------+------------+---------------+------------+
|                           | - PM-10    | ไม่เกิน 0.12    | 0.024 –    |
|                           |            | mg/m³         | 0.041      |
+---------------------------+------------+---------------+------------+
|                           | - SO₂      | ไม่เกิน 0.30    | 0.078 –    |
|                           |            | mg/m³         | 0.090      |
+---------------------------+------------+---------------+------------+
|                           | - NO₂      | ไม่เกิน 0.32    | 0.007 –    |
|                           |            | mg/m³         | 0.011      |
+---------------------------+------------+---------------+------------+
| 2.คุณ                      | -          | ไม่เกิน 240     | 230        |
| ภาพอากาศจากปล่องระบายอากาศ | P          | mg/m³         |            |
|                           | articulate |               |            |
+---------------------------+------------+---------------+------------+
|                           | - SO₂      | ไม่เกิน 800 ppm | 296        |
+---------------------------+------------+---------------+------------+
|                           | - NO_(X)   | ไม่เกิน 200     | 148        |
|                           |            | mg/m³         |            |
+---------------------------+------------+---------------+------------+
| 3.ระด                     | - Leq 24   | ไม่เกิน 70      | 59.5       |
| ับความดังเสียงบริเวณรอบโรงงาน | hr         | dB(A)         |            |
+---------------------------+------------+---------------+------------+
|                           |            |               |            |
+---------------------------+------------+---------------+------------+
| 4.คุณภ                     | - SO₂      | ไม่เกิน 13      | 0.99       |
| าพอากาศภายในสถานประกอบการ |            | mg/m³         |            |
+---------------------------+------------+---------------+------------+
|                           | - CO       | ไม่เกิน 55      | 0.38       |
|                           |            | mg/m³         |            |
+---------------------------+------------+---------------+------------+
| 5.ค่า                      | - Ta       | ไม่เกิน 45      | 35.5       |
| ความร้อนภายในสถานประกอบการ |            | ^(o)C         |            |
+---------------------------+------------+---------------+------------+
|                           |  - WBGT    | ไม่เกิน 34      | 31.9       |
|                           |            | ^(o)C         |            |
+---------------------------+------------+---------------+------------+
| 6.ระดับควา                 | - Leq 8    | ไม่เกิน 90      | 85.5       |
| มดังเสียงภายในสถานประกอบการ | hrs        | dB(A)         |            |
+---------------------------+------------+---------------+------------+
| 7.คุณภาพน้ำผิวดิน             | - อุณหภูมิ    | *1            | 30.3       |
+---------------------------+------------+---------------+------------+
|                           | - pH       | 5.0-9.0       | 6.89       |
+---------------------------+------------+---------------+------------+
|                           | - BOD5     | ไม่มากกว่า 2    | 1.9        |
|                           |            | mg/L          |            |
+---------------------------+------------+---------------+------------+
|                           | - DO       |   ----------  | 4.04       |
|                           |            |   ไม่น้อยกว่า 4  |            |
|                           |            |   mg/L        |            |
|                           |            |               |            |
|                           |            |   ----------  |            |
+---------------------------+------------+---------------+------------+
|                           | - Oil &    | ไม่มากกว่า 5    | 2          |
|                           | Grease     | mg/L          |            |
+---------------------------+------------+---------------+------------+
|                           | - Fe       | - mg/L        | 1.6        |
+---------------------------+------------+---------------+------------+
|                           | - Total    | ไม่มากกว่า      | 1.5 x 10³  |
|                           | Coliform   | 20,000        |            |
|                           |            | MPN/100ml     |            |
|                           | Bacteria   |               |            |
+---------------------------+------------+---------------+------------+
|                           | -TDS       |  - mg/L       | 706        |
|                           |            |               |            |
|                           | - SS       | - mg/L        | 10         |
+---------------------------+------------+---------------+------------+
| หมายเหตุ *1 =              |            |               |            |
| อุณหภูมิของน้ำจะต้อง           |            |               |            |
| ไม่สูงกว่าอุณหภูมิตามธรรมชาติเกิน |            |               |            |
| 3 ^(o)C                   |            |               |            |
+---------------------------+------------+---------------+------------+